《京师元夕有怀丘子兼忆旧游而作》
明代·李梦阳

名都郁垝垒，浮云荫孤台。宿昔与丈人，揽袂凌崔嵬。

延眺殊未已，明月从东来。俯身览九陌，车马何諠豗。

朱门竞笙竽，钟鼓趣行杯。讵知前代人，寒隧生青苔。

金珠委瓦砾，铅华安在哉。沉冥日云富，感激人心哀。

丈人方岳裔，夙质谢尘埃。婚嫁慕向子，幽栖放颜坏。

七十尚蛇蛰，白衣潜草莱。嗟余纠簪绂，俛仰阻沿洄。

逝将亲逸躅，荣盛等浮灰。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。